**Ministru kabineta noteikumu projekta**

 „Valsts tehniskās uzraudzības aģentūras nolikums”

**sākotnējās ietekmes novērtējuma ziņojums (anotācija)**

|  |
| --- |
| **I Tiesību akta projekta izstrādes nepieciešamība** |
| 1. | Pamatojums | Noteikumu projekts izstrādāts atbilstoši:1) Publisko aģentūru likuma pārejas noteikumu 2.punktam;2) Valsts pārvaldes iekārtas likuma 16.panta pirmajai daļai;3) Ministru prezidenta 2009.gada 22.decembra rezolūcijas Nr.12/JUR-831 1.punktam, kurš nosaka, ka visiem ministriem līdz 2012.gada 1.decembrim jānodrošina Publisko aģentūru likuma Pārejas noteikumu 4.punktā Ministru kabinetam dotā uzdevuma izpilde;4) Valsts sekretāru sanāksmes 2012.gada 28.jūnija sēdes protokola Nr.26, 52.§ „Informatīvais ziņojums par valsts aģentūru statusa maiņu” 2.2.1.apakšpunktam.Saskaņā ar Publisko aģentūru likuma pārejas noteikumu 2. punktu ministrijas izvērtē valsts aģentūru darbības atbilstību šā likuma prasībām un Ministru kabinets (turpmāk – MK) līdz 2013.gada 1.janvārim pieņem lēmumu par attiecīgās aģentūras darbības turpināšanu, aģentūras likvidēšanu vai reorganizēšanu, ievērojot Valsts pārvaldes iekārtas likuma 15.pantā noteiktās prasības. Atbilstoši šim uzdevumam Zemkopības ministrija (turpmāk – ZM) ir sagatavojusi noteikumu projektu „Valsts tehniskās uzraudzības aģentūras nolikums” (turpmāk – noteikumu projekts). |
| 2.  | Pašreizējā situācija un problēmas | Saskaņā ar Publisko aģentūru likuma pārejas noteikumu 4. punktu MK līdz 2013.gada 1.janvārim nodrošina nepieciešamo normatīvo aktu projektu izstrādi atbilstoši šā likuma prasībām.Patlaban zemkopības ministra pārraudzībā ir valsts aģentūra „Valsts tehniskās uzraudzības aģentūra” (turpmāk – iestāde), kuras darbību reglamentē MK 2011. gada 14. jūnija noteikumi Nr. 448 „Valsts aģentūras „Valsts tehniskās uzraudzības aģentūra” nolikums” (turpmāk – noteikumi Nr. 448), kas saskaņā ar Publisko aģentūru likuma pārejas noteikumu 5. punktu ir piemērojami ne ilgāk kā līdz 2013.gada 1.janvārim. ZM, ievērojot Publisko aģentūru likuma pārejas noteikumu 2. punktā noteikto uzdevumu, Valsts sekretāru sanāksmes 2012.gada 28.jūnija sēdes protokola Nr.26, 52.§ „Informatīvais ziņojums par valsts aģentūru statusa maiņu” 2.2.1.apakšpunktā un Publisko aģentūru likuma anotācijas I sadaļas 3.punktā noteikto, ir izvērtējusi iestādes veikto funkciju un tās budžeta veidošanās atbilstību Publisko aģentūru likuma prasībām.ZM, izvērtējot iestādes budžeta veidošanās atbilstību, ir konstatējusi, ka lielāko daļu (75%) no iestādes budžeta veido ieņēmumi no sniegtajiem maksas pakalpojumiem un dotācija (25%). Dotāciju veidā saņemtie finanšu līdzekļi tiek izlietoti valsts informatīvās sistēmas „Traktortehnikas un tās vadītāju informatīvā sistēma” uzturēšanai, traktortehnikas vadītāju apmācības procesa un tā nodrošinājuma uzraudzībai un traktortehnikas un tās piekabju tirgus uzraudzībai (15%) un sabiedrības iepazīstināšanai ar lauksaimniecības nozares attīstības vēsturi un kultūrvēsturiskā mantojuma saglabāšanai (10%). Saskaņā ar Publisko aģentūru likuma 13.panta trešo daļu valsts aģentūra normatīvajos aktos noteiktajā kārtībā patstāvīgi veido valsts aģentūras budžetu, bet iestāde veido budžetu saskaņā ar ZM noteikto vienoto kārtību un iestādes budžets ir ZM budžeta sastāvdaļa, tāpēc iestādes darbība vairāk atbilst tiešās valsts pārvaldes iestādes darbībai. Lai nodrošinātu efektīvu ZM vienotu, konsolidētu budžeta plānošanu, resursu izlietojuma caurskatāmību, resursu un prioritāšu saskaņošanu un izpildes kontroli, visas ZM padotībā esošās tiešās pārvaldes iestādes, arī šī iestāde, veic finanšu un personāla uzskaiti vienotajā grāmatvedības programmā „Horizon”.Izvērtējot iestādes funkcijas, ZM konstatēja, ka no sešām iestādes kompetencē esošajām funkcijām četras funkcijas (67%) – valsts informatīvās sistēmas „Traktortehnikas un tās vadītāju informatīvā sistēma” uzturēšana, traktortehnikas vadītāju apmācības procesa un tā nodrošinājuma uzraudzība, traktortehnikas un tās piekabju tirgus uzraudzība, sabiedrības iepazīstināšana ar lauksaimniecības nozares attīstības vēsturi un kultūrvēsturiskā mantojuma saglabāšana – pārsvarā nav saistītas ar pakalpojumu sniegšanu privātpersonām. Izvērtējot ar iestādes funkcijām saistītos uzdevumus (skatīt noteikumu projekta 4.5., 4.6., 4.7., 4.10., 4.12., 4.13., 4.14., 4.15., 4.16., 4.17., 4.18., 4.19., 4.20., 4.21., 4.23., 4.24. un 4.25.apakšpunktu), ZM secināja, ka iestāde 68% gadījumu veic tādus valsts pārvaldes uzdevumus, kas pārsvarā nav saistīti ar pakalpojumu sniegšanu privātpersonām.Iestāde pilda sabiedrībai svarīgus uzdevumus, kas nodrošina traktortehnikas un to piekabju apriti un divu lauksaimniecības nozaru muzeju pieejamību, bet šos uzdevumus nevar pilnībā veikt tikai no aģentūras līdzekļiem.Iestāde nodrošina traktortehnikas un tās piekabju reģistrācijas valsts nodevas apmaksas uzskaiti un apmaksas kontroli. Pamatojoties uz iestādes funkciju un ar to saistīto uzdevumu izvērtējumu saskaņā ar Publisko aģentūru likuma anotācijas I sadaļas 3.punktu, kā arī ievērojot iestādes budžeta veidošanās un budžeta līdzekļu izlietošanas vienoto kārtību nozarē, ZM uzskata, ka iestādei efektīvāk ir darboties tiešās valsts pārvaldes iestādes statusā un valsts aģentūra „Valsts tehniskās uzraudzības aģentūra” ir pārveidojama par tiešās pārvaldes iestādi.Iestādes nosaukums netiek mainīts. Tiešās pārvaldes iestādes nosaukums turpmāk būs Valsts tehniskās uzraudzības aģentūra, sākotnējā iestādes nosaukumā svītrojot vārdkopu „valsts aģentūra”.Atbilstoši Ceļu satiksmes likuma 4.panta devītajai daļai iestādes padotības forma Zemkopības ministrijai netiek mainīta. |
| 3.  | Saistītie politikas ietekmes novērtējumi un pētījumi | Projekts šo jomu neskar. |
| 4. | Tiesiskā regulējuma mērķis un būtība | Noteikumu projekta mērķis ir mainīt publiskās aģentūras statusu iestādei, precizējot iestādes nolikumu, pamatojoties uz Valsts pārvaldes iekārtas likuma 16.panta pirmo daļu.Noteikumu projektā tiek saglabātas iepriekšējās iestādes funkcijas, uzdevumi un tiesības, precizējot to formulējumu un izvietojumu. Iestādei tiek saglabāts pašreizējais nosaukums, jo tas ir plaši atpazīstams gan nacionālā, gan starptautiskā mērogā.Vienlaikus jāņem vērā, ka, mainot iestādes nosaukumu, būs jāizdara atbilstoši grozījumi normatīvajos aktos, tādēļ būtu lietderīgi saglabāt iestādes nosaukumu, svītrojot vārdus „valsts aģentūra” pirms nosaukuma. Plānots, ka noteikumu projekts stāsies spēkā 2013.gada 1.janvārī, ievērojot Valsts sekretāru sanāksmes 2012. gada 28. jūnija protokollēmumā (prot. Nr. 26, 52. §) noteikto. |
| 5. | Projekta izstrādē iesaistītās institūcijas | ZM, iestāde |
| 6. | Iemesli, kādēļ netika nodrošināta sabiedrības līdzdalība | Noteikumu projekts paredz iestādes iekšēju reorganizāciju un statusa maiņu, kas neietekmē iestādes darbību, tāpēc noteikumu projekts uz sabiedrību tiešā veidā neattiecas. |
| 7.  | Cita informācija | Nav |
|  | Anotācijas II, III un VI sadaļa – projekts šo jomu neskar. |

|  |
| --- |
| IV. Tiesību akta projekta ietekme uz spēkā esošo tiesību normu sistēmu |
| 1. | Nepieciešamie saistītie tiesību aktu projekti | Pieņemot noteikumu projektu, par spēku zaudējušiem tiks atzīti Ministru kabineta 2011.gada 14.jūnija noteikumi Nr.448 „Valsts aģentūras „Valsts tehniskās uzraudzības aģentūra” nolikums”.Nepieciešami grozījumi šādos Ministru kabineta noteikumos, kuros iestādes nosaukumā ir ietverti vārdi „valsts aģentūra”:1) [Ministru kabineta 2010.gada 2.marta noteikumos Nr.206 „Noteikumi par prasībām komersantiem, izglītības iestādēm un speciālistiem, kuri nodrošina traktortehnikas vadītāju apmācību, traktortehnikas vadītāju apmācības programmām, kā arī apmācību kontroles kārtību](http://www.likumi.lv/doc.php?id=251504)”;2) Ministru kabineta 2012.gada 24.jūlija noteikumos Nr. 522 „[Noteikumi par valsts aģentūras "Valsts tehniskās uzraudzības aģentūra" sniegto publisko maksas pakalpojumu cenrādi](http://www.likumi.lv/doc.php?id=250586)”;3) [Ministru kabineta 2009.gada 29.septembra noteikumos Nr.1123 „Traktortehnikas vadītāja tiesību iegūšanas un atjaunošanas, kā arī traktortehnikas vadītāja apliecības izsniegšanas, apmaiņas un atjaunošanas kārtība”](http://www.likumi.lv/doc.php?id=249582);4) Ministru kabineta 2011.gada 30.augusta noteikumos Nr. 669 „[Noteikumi par traktortehnikas un tās piekabju reģistrācijas valsts nodevu](http://www.likumi.lv/doc.php?id=235213)”;5) Ministru kabineta 2010.gada 12.maija noteikumos Nr.435 „Traktortehnikas un tās piekabju reģistrācijas noteikumi”;6) Ministru kabineta 2009.gada 13.janvāra noteikumos Nr.30 „Noteikumi par traktortehnikas un tās piekabju valsts tehnisko apskati un tehnisko kontroli uz ceļiem”;7) Ministru kabineta 2007.gada 18.decembra noteikumos Nr.897 „[Noteikumi par traktortehnikas, tās piekabju un numurēto agregātu tirdzniecības vietas reģistrācijas kārtību un tirdzniecības prasībām, kā arī tirdzniecības valsts reģistrācijas numura zīmju izmantošanas kārtību](http://www.likumi.lv/doc.php?id=168401)”;8) Ministru kabineta 2006.gada 27.jūnija noteikumos Nr.535 „[Lauksaimniecībā vai mežsaimniecībā izmantojamo traktoru, piekabju un to sastāvdaļu atbilstības novērtēšanas noteikumi](http://www.likumi.lv/doc.php?id=139094)”;9) Ministru kabineta 2003.gada 29.aprīļa noteikumos Nr.245 „Zemkopības ministrijas nolikums”;10) Ministru kabineta 2002.gada 16.jūlija noteikumos Nr.300 „Noteikumi par informācijas institūcijām attiecībā uz reglamentētajām profesijām”;11) Ministru kabineta 2004.gada 9.novembra noteikumos Nr.911 „Tirgus uzraudzības padomes nolikums”.Minētie grozījumi normatīvajos aktos tiks izdarīti, kad tos grozīs pēc būtības.Par grozījumiem minētajos normatīvajos aktos ir atbildīga Zemkopības ministrija. |
| 2. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1.  | Projekta izpildē iesaistītās institūcijas |  Iestāde |
| 2.  | Projekta izpildes ietekme uz pārvaldes funkcijām | Iestādes funkcijas un uzdevumi netiek paplašināti vai sašaurināti. |
| 3. | Projekta izpildes ietekme uz pārvaldes institucionālo struktūru.Jaunu institūciju izveide. | Projekts šo jomu neskar. |
| 4. | Projekta izpildes ietekme uz pārvaldes institucionālo struktūru.Esošo institūciju likvidācija. | Projekts šo jomu neskar. |
| 5. | Projekta izpildes ietekme uz pārvaldes institucionālo struktūru.Esošo institūciju reorganizācija. | Projekts šo jomu neskar.  |
| 6.  | Cita informācija | Nav. |

Zemkopības ministre L.Straujuma

2012.12.05. 12:41

G.Melkins

67027207, Gints.Melkins@zm.gov.lv